Predkladacia   správa

Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 341/2004 Z. z., ktorým sa ustanovujú katalógy pracovných činností pri výkone práce vo verejnom záujme a o ich zmenách a dopĺňaní v znení neskorších predpisov (ďalej len „nariadenie vlády“) predkladá Ministerstvo práce, sociálnych vecí a rodiny Slovenskej republiky (ďalej len „ministerstvo“) ako iniciatívny návrh.

Navrhovanou novelou nariadenia vlády sa reaguje na zákon č. 317/2009 Z. z. o pedagogických zamestnancoch a odborných zamestnancoch a o zmene a doplnení niektorých zákonov (ďalej len „zákon o pedagogických zamestnancoch“), ktorý schválila Národná rada Slovenskej republiky dňa 24. júna 2009. Zákon o pedagogických zamestnancoch ustanovuje pre pedagogických zamestnancov a odborných zamestnancov  nové povinnosti, najmä v oblasti ich vzdelávania a zvyšovania kvalifikácie. Vo väzbe na tieto povinnosti pedagogických zamestnancov a odborných zamestnancov sa v článku III tohto zákona novelizuje zákon č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov (ďalej len „zákon o odmeňovaní“). 

Systém odmeňovania pedagogických zamestnancov a odborných zamestnancov je založený na ich motivovaní k zvyšovaniu kvalifikačného predpokladu stupňa vzdelania a k získavaniu osobitných kvalifikačných predpokladov vo väzbe na kariérový systém, ktorý je ustanovený v zákone o pedagogických zamestnancoch. Vo väzbe na navrhované úpravy v zákone o pedagogických zamestnancoch a v zákone o odmeňovaní sa navrhuje v nariadení vlády vypustiť niektoré pracovné činnosti a mení sa hierarchia a znenie pracovných činností pedagogických zamestnancov a odborných zamestnancov. 

Zmeny sa dotýkajú prílohy č. 1 k nariadeniu vlády v časti 15. Práca a sociálne veci, 16. Samospráva (vyšší územný celok a obec) a 17. Školstvo a telovýchova. Na základe žiadosti Ministerstva kultúry Slovenskej republiky sa upravuje znenie jednej pracovnej činnosti v časti 10. Kultúra v 09. platovej triede.

Navrhovaná úprava hierarchie pracovných činností pedagogických zamestnancov a odborných zamestnancov bola prerokovaná v Komisii na hodnotenie pracovných činností (ďalej len „komisia”), ktorá bola zriadená na ministerstve ako medzirezortný kolektívny poradný orgán. Ťažiskovou úlohou komisie a ďalších expertov je pripraviť návrhy objektívnych, hierarchicky vyvážených  katalógov. 

Členmi komisie sú zástupcovia vybraných ministerstiev, vybraných nevýrobných odborových zväzov, Asociácie zamestnávateľských zväzov a združení Slovenskej republiky, Združenia miest a obcí Slovenska, samosprávnych krajov a Únie miest Slovenska. Na práci komisie sa podieľajú aj ďalší experti, najmä tí, ktorých sa predmetné pracovné činnosti bezprostredne dotýkajú.  

Proces dopĺňania katalógov je v zmysle § 28 ods. 4 zákona o odmeňovaní v pôsobnosti ministerstva, ktoré je povinné dbať, aby dopĺňanie katalógov o nové pracovné činnosti bolo v súlade s charakteristikami platových tried, ktoré sú prílohou č. 1 a č. 2 k tomuto zákonu. 

Návrh nariadenia vlády nebude mať ekonomický ani environmentálny vplyv, vplyv na zamestnanosť a podnikateľské prostredie a nevyvoláva ďalšie nároky na štátny rozpočet, rozpočet obcí a vyšších územných celkov. Finančné krytie z hľadiska štátneho rozpočtu, rozpočtu obcí a vyšších územných celkov bolo kvantifikované v návrhu zákona o pedagogických zamestnancoch. Finančné prostriedky súvisiace s realizáciou zákona o pedagogických zamestnancoch sú pre rok 2009 zabezpečené v kapitole Ministerstva školstva Slovenskej republiky, avšak kapitoly Ministerstva zdravotníctva Slovenskej republiky a Ministerstva práce, sociálnych vecí a rodiny Slovenskej republiky požadujú finančné prostriedky na realizáciu zákona na rok 2009 nad rámec schváleného rozpočtu, tak ako to bolo uvedené v doložke o posúdení vplyvov schváleného zákona o pedagogických zamestnancoch. 

Požiadavka na zabezpečenie finančných prostriedkov vyplývajúca z realizácie zákona o pedagogických zamestnancoch vykvantifikovaná v doložke o posúdení vplyvov v „Odhade dopadov na verejné financie“ pre roky 2010 až 2012 nie je zapracovaná v návrhu rozpočtu verejnej správy na roky 2010 až 2012. 

Návrh nariadenia vlády bol predmetom medzirezortného pripomienkového konania. Všetky pripomienky vrátane zásadných boli prerokované na zasadnutí komisie dňa 22. septembra 2009. Zásadnú pripomienku pripomienkujúci subjekt Slovenská akadémia vied zmenil na obyčajnú pripomienku, čím bol rozpor odstránený. Zásadnú pripomienku Ministerstva financií Slovenskej republiky sme akceptovali. Výsledky pripomienkového konania sú uvedené vo vyhodnotení pripomienkového konania, ktoré je súčasťou predkladaného materiálu.

Hospodárska a sociálna rada Slovenskej republiky nedospela k dohode k návrhu nariadenia vlády z dôvodu nesúhlasu Konfederácie odborových zväzov Slovenskej republiky. Asociácia zamestnávateľských zväzov a združení Slovenskej republiky, Republiková únia zamestnávateľov a Združenie miest a obcí Slovenska s návrhom súhlasia a odporučili návrh predložiť na ďalšie legislatívne konanie. 

Návrh nariadenia vlády bol predmetom rokovania Legislatívnej rada vlády Slovenskej republiky dňa 13. októbra 2009.